Budaj, Ján, poslanec NR SR (2018-01-31):
Ďakujem, pán predsedajúci. Vážená pani ministerka, keďže sme v prvom čítaní, tak naše návrhy a myslím, že nielen moje, ale aj kolegu Fecka a ďalších z klubu smerujú k tomu všetkému, čo ešte môžte pripraviť alebo premyslieť do druhého čítania, kedy by sa pozmeňujúcimi návrhmi mohol ešte významne tento návrh zákona vylepšiť. Všetci vnímame, že ste sa pustila do dlho odkladanej témy, vaši predchodcovia vo funkcii zanedbali to, že lesy mizli pred očami, zanedbali aj mnohé reformy, ktoré by sa mali týkať podniku Štátne lesy, to však nie je ešte zatiaľ naša téma, naša téma je, ako urobiť predsa len prietrž nelegálnym činnostiam v drancovaní slovenských lesov. V zákone, ktorý navrhujete, je, sa predovšetkým drevom zaoberáte iba v rámci vnútorných hraníc Európskej únie. Chceme upozorniť ako poslanci klubu OĽANO, že s drevom, drevo sa šibuje aj mimo Európskej únie, drevová komunita, ktorá prechádza často cez mnohých sprostredkovateľov, a preto by náš zákon mal vnímať, aj pretože sme na okraji Európskej únii, sme hraničnou krajinou, by mal vnímať aj problematiku distribúcie dreva exportom. Za druhé nie je možné byť celkom, hoci ste urobila pozitívny krok, a to znamená, rozmýšľate nad nejakou formou kontroly pohybu dreva, ja osobne sa neviem stotožniť s takou malou posádkou nejakých inšpektorov, akú naznačuje ten zákon. Takisto v klube máme výhrady k tomu, že majú strážiť lesáci samých seba, resp. váš rezort, ktorý je priamo zaangažovaný vo veci. Tá kontrola by mala byť predsa len nezávislejšia. Dávame vám na zváženie, akou formou to urobiť, v našom klube padajú myšlienky, aby to malo zmiešané, zmiešanú formu tvorby a aby títo kontrolóri mali aj istú stranícku nezávislosť, aby, ak dovolíte to povedať lapidárne, neboli nominanti jednej strany, ktorá má momentálne rezort, ani jednej koalície, ktorá má momentálne vládu. Hlúpo povedané, zelená hmota, ľudský materiál a pitná voda sú tri prírodné komodity, teraz naozaj hovorím s istou nadsádzkou a humorom, ktoré jediné Slovensko obnovuje a trvale sú našou šancou na blahobyt a krásnu zdravú a prosperujúcu krajinu. Práve preto starosť o školstvo, o zdravie ľudí, o ich kvalitný život a k tomu patria aj tie lesy, ale takisto aj starosť o to, aby Slovensko zostalo zeleným a veľmi malo kvalitnú pitnú vodu, vzduch a pôdu, sú kľúčové naše otázky o prosperite a budúcnosti, šťastnej budúcnosti ľudí, ktorí prídu, keď už táto Národná rada dávno nebude. O to dôležitejšie, aby teraz aj v takých dielčích veciach, ako je kontrola distribúcie s drevom, ste zaviedla dobrý, dobrý systém. Chcem vám dať do pozornosti, že slovenská polícia, pred chvíľou tu bol minister vnútra, to vám môže pripomenúť, má desiatky tisíc príslušníkov. Práve po cestách, ktoré kontroluje slovenská polícia, sa preváža drevo. Nech by koľkokoľvek kľučkovalo po chodníkoch lesa, jedného dňa musí vyjsť na cestu, ak má sa stať predmetom obchodu. Kamióny s drevom. A v Rumunskej republike, kde sa tiež drancovali lesy, napokon ministerstvo dokonca prijalo alebo iniciovalo aplikáciu, aby ľudia mohli fotografovať čísla týchto kamiónov a posielať políciu zrýchleným spôsobom po stopách takto vyvážaného dreva. Minimálne vás prosím a apelujem, aby ste zaviedla, že každý peň, ktorý sa naloží na toto vozidlo, bude označený. Nie jeden paušálny lis dreva, pretože na ten jeden paušálny lis sa dá vyviezť aj desať kamiónov, a keď zastaví policajt alebo váš kontrolór, ktorého plánujete, takýto kamión, tak ten sa vykáže, že veziem, a ako sa preukáže, koľkýkrát sa otáča ten kamión. Dnes, keď máme bársjaký jogurt označený čiarovým kódom, a ten jogurt stojí pár centov, tak jeden obrovský kmeň, ktorý má nemalú trhovú hodnotu, nemôže byť pre firmy žiaden technický problém označovať jednoznačným a jednoznačne priradeným kódom. Napríklad aj čiarovým, keďže tie čítačky čiarových kódov by mohli byť úplne paušálnym vybavením niektorých jednotiek polície. Naša polícia je neustále preškoľovaná na nové a nové druhy drog, na nové a nové druhy colných únikov, na nové a nové druhy kriminálnej činnosti. Ak sa vytvorí, ak v zákone sa pre to vytvoria podmienky, môžu byť policajti posilnení aj o vedomosti a schopnosti skontrolovať prevážanie dreva, tú zákazku, ktorá je naložená na nejakom nosiči alebo kamióne s drevom. Môžu byť vybavení čítačkou toho čiarového kódu, aby či už námatkou, alebo aj úplne skontrolovali kmene, ktoré sa vozia. Ďalšou dôležitou vecou je aj angažovať verejnosť, veď napokon, priznajme si, že aj tento zákon vzniká tak trochu aj pod tlakom nielen Európskej únie, ktorá si už povšimla, že máme zhruba dvojnásobnú ťažbu, než by bolo šťastné a únosné, ale aj pod tlakom verejnej mienky. Máme tu viacero iniciatív. Je tu dlhodobá iniciatíva BIOMASAKER známeho Lesoochranárskeho združenia VLK. Je tu množstvo nespokojnosti medzi ľuďmi, ktorí si pozerajú fotografie miznúcich lesov a holorubov. Čo je, vo viacerých kluboch, ale keďže patrím do klubu OĽANO, zdôrazním, že práve v tomto klube aj dnes sme usporiadali tlačovku, kde ponúkame, kde ponúkame naše kapacity, naše nápady a invenciu na to, aby sme spoločnými silami nejak zastavili, zastavili anarchiu a mnohé nelegálne veci, ktoré sa dejú pri hospodárení s drevom. Minimálne ale upozorňujem na tú okolnosť, a to registrovať každý odvážaný peň nie iba niekoľkými komisármi, ktorí môžbyť by mohli tvoriť nejakú autoritu, pokiaľ ide o konzultáciu, ale nemôžu nikdy vytvoriť výkon v teréne. Ak budeme mať niekoľko komisárov pre kontrolu dreva, kontrolórov, nemôžu nahradiť 20-tisíc policajtov, ktorých Slovenská republika má, ktorých mnohí z nich môžu, ktorí, mnohí z nich môžu sa zapojiť do boja o ochranu dreva pred nelegálnym vývozom a nelegálnym distribuovaním vo vnútri Slovenskej republiky, nelegálnym využívaním, nelegálnymi výrubmi a tak ďalej a tak ďalej. A takisto upozorňujem na tú možnosť aj obchodovania mimo Európskej únie, aby ste zvážila, že či je možné zapojiť aj ochranu exportu pred reexportom a pred trikmi, ktoré sprostredkovateľské firmy pri obchode s drevom robia. V prípade, že nájdete vhodnú formu, a všimnite si, že, samozrejme, v tomto prvom čítaní ani neprinášame, ani nám nenáleží prinášať nejaký zaručený recept. Chcem veriť, že do druhého čítania ho nájdete a že môžme predložiť spoločne aj s koalíciou pozmeňujúci návrh, ktorý by tam vniesol predsa len reálnu kontrolu, nielen preto, že to Brusel od nás pýta, nielen preto, že nejaké gesto musíme urobiť aj voči verejnosti, ale urobiť vec, ktorá naozaj bude účinnou, jednoznačnou kontrolou. Každý peň registrovaný, každý policajt, čo robí na ceste, je pripravený na to, že je schopný zastaviť kamión, prekontrolovať, tak ako majú fúkačku na alkohol, jednoduchý prístroj v každom aute, ktoré vyrazí na cesty kontrolovať vodičov, môžu mať čítačku, ktorou prekontrolujú kmene prevážajúce sa po cestách, a nebude tá kontrola ničím symbolickým, žiadnym zalepením očí, ale účinnou, jednoznačnou kontrolou. Ak by ste išla aj do toho, že dať občanom spoluúčasť, podnietiť nejakú telefónnu aplikáciu, ktorou keď odfotíte takéto vozidlo na ceste alebo pri ceste, alebo na lesnom chodníku, tak tá aplikácia odošle to upozornenie na to správne miesto, ktoré to dokáže spracovať, či to už bude ministerstvo pôdohospodárstva, alebo to bude ministerstvo vnútra, o to by to bolo lepšie. Ďakujem pekne.